google/wiki40b huggingface dataset:
Kliimamuutuse leevendamine

Kliimamuutuse leevendamine (inglise climate change mitigation) tähistab tegevusi, mille eesmärk on leevendada kliimamuutuste kiirust ja mõju. Põhiliselt vaadeldakse selle all kasvuhoonegaaside, sh süsihappegaasi (CO₂) heitkoguste vähendamist ning atmosfääris leiduva CO₂ sidumist metsade ja ookeanide elutegevuse kaasabil või läbi CO₂ kogumise allmaareservuaaridesse.
Süsihappegaasi heitmete vähendamiseks on oluline energiatootmise muutmine keskkonnasõbralikumaks ja energiatarbimise vähendamine. See hõlmab näiteks taastuvenergia kasutamise laiendamist, tuumaenergia laiemat kasutamist, majade paremat soojustamist, säästvat transporti, jms.
Suur osa riike on ÜRO kliimamuutuste raamkonventsiooni liikmed, mille eesmärgiks on stabiliseerida atmosfääris olevate kasvuhoonegaaside kontsentratsioon sellisele tasemele, mis hoiaks ära ohtlikud inimese poolt esilekutsutud globaalse kliimasüsteemi muutused. 2010 leppisid selle liikmed kokku, et püüavad hoida keskmise temperatuuri tõusu väiksemana kui 2,0 °C võrreldes tööstusrevolutsiooni eelse ajaga. Seni on maailma keskmine temperatuur tõusnud juba 0,8 ºC.
Kuna kliimamuutused näivad olevat vältimatud, siis võetakse ühtlasi meetmeid kliimamuutustega kohanemiseks.
Hanoi Teadus- ja Tehnikaülikool

Hanoi teadus- ja tehnikaülikool (vietnami keeles Đại học Bách khoa Hà Nội; inglise keeles Hanoi University of Science and Technology) on ülikool Vietnamis Hanois.
Ülikool asutati 1956.
Ülikoolis õpib üle 40 000 üliõpilase (2006).
Nyakatsi

Nyakatsi on ruandade traditsiooniline eluase. See on ringi- või ruudukujulise põhiplaaniga pinnasest ja rohust ehitatud majake.
Aastal 2008 algatas Rwanda valitsus ulatusliku uute majade ehitamise kampaania, mille käigus plaaniti hiljemalt 2011. aasta esimese poole jooksul algelised elamud täielikult uutega asendada. Sügisel 2010 oli alles ligi 71 000 nyakatsi't. Kampaania raames aidati inimestel ehitusmaterjale hankida ning korralikud majad ehitada. Hiljem pikendati programmi 2011. aasta lõpuni. Kampaania maksumus oli üle 6,5 miljardi frangi. Sügisel 2011 elas nyakatsi'des veel üle 10 000 perekonna.
Kõrgtrükk

Kõrgtrükk on trükitehnika, mille puhul paberile jätavad jälje värviga määritud trükiplaadi kõrgemad osad.

Tehnika

Siledast plaadist uuristatakse välja need osad, mis paberil peavad paberikarva jääma. Olulisemad tehnikad on linool- ja puulõige (nimetus vastavalt trükiplaadi materjalile). Puuduseks loetakse peente ja täpsete joonte saamise keerukust.
Prooviuuring

Prooviuuring (ingl pilot study) on väikesemahuline eeluuring, mis võimaldab valitud uurimisviisi katsetada ja selgitada välja selle nõrgad kohad. Mõnikord põhinevad prooviuuringud mugavusvalimil.
Kuigi inglise keele mõjul on kasutusele võetud sõna pilootuuring, on soovitatav seda vältida, sest sõna piloot viitab eesti keeles üksnes õhusõiduki juhile. Sõna pilootuuring asemel sobib kasutada sõnu prooviuuring, katseuuring, eeluuring, esimene uuring, esmane uuring.
Andreas Christensen

Koondisekarjäär

Debüüdi Taani rahvuskoondises tegi Christensen 5. juunil 2015 sõprusmängus  Montenegro vastu. Esimese värava lõi ta rahvuskoondises 14. novembril 2017 MM-i valikmängus Iirimaa vastu.
Ta valiti Taani koondisse 2018. aasta maailmameistrivõistlusteks.
Sten Pentus

Sten Pentus (sündinud 3. novembril 1981 Tallinnas) on Eesti autosportlane.

Isiklikku

Tema õde Keit on poliitik.
Eesti Kirikute Nõukogu

Eesti Kirikute Nõukogu (lühend EKN) on Eesti kristlike kirikute ja koguduste liitude organisatsioon.

Ajalugu

Eesti Kirikute Nõukogu asutati Kuremäel, Pühtitsa kloostris 16. veebruaril 1989. aastal. Asutamisotsusele kirjutasid alla Eesti Evangeelse Luterliku Kiriku poolt peapiiskop Kuno Pajula, Vene Apostliku Õigeusu Kiriku poolt metropoliit Aleksius, Evangeeliumi Kristlaste Baptistide poolt vanempresbüter Ülo Meriloo, Eesti Metodisti Kiriku poolt superintendent Olav Pärnamets, Seitsmenda Päeva Advendistide poolt vanempresbüter Aarne Kriisk, Katoliku Kiriku poolt vaatlejana preester Rein Õunapuu.
Katoliku kirik sai täisliikmeks 1994. aastal, 1990. aastatel lisandusid vaatlejaliikmetena Eesti Apostlik-Õigeusu Kirik, Armeenia Apostliku Kiriku Eesti Kogudus ja Eesti Kristlik Nelipühi Kirik; 2000. aastatel lisandus ka Eesti Karismaatiline Episkopaalkirik
Eesti Kirikute Nõukogu presidendid on olnud 1989-1993 Kuno Pajula; 1993-2013 Einar Soone; alates 2013 Andres Põder.

Seisukohavõtte

Eesti Kirikute Nõukogu on avaldanud seisukohad bioeetiliste küsimuste osas; homoseksuaalsuse suhtes; suhtumisest põgenike vastuvõtmisesse; avaldanud arvamust mitteabielulise kooselu ja selle õigusliku regulatsiooni suhtes ja raseduse katkestamise ja steriliseerimise seaduse muutmise kohta.
Muuhulgas on Eesti Kirikute Nõukogu võtnud sõna ka religiooniõpetuse teemadel.
2012. aasta sügisel saatis EKN justiitsminister Kristen Michalile oma arvamuse kooseluseaduse eelnõu kohta, milles avaldas vastuseisu mitteabieluliste kooseluvormide abielusarnasele registreerimisele, kuna EKN-i hinnangul viiks see homoseksuaalsuse heakskiitmise ja propageerimise levikuni ühiskonnas: "Kirikute Nõukogu leiab, korrates juba varem väljendatud seisukohta, et homoseksuaalne eluviis on Kõigekõrgema palge ees patt selle mis tahes vormis. Pattu ega pahesid ei saa aga õigustada ega õiguslikult aktsepteerida."

Muu tegevus

EKN korraldab regulaarseid religioonisotsioloogilisi uuringuid "Elust, usust ja usuelust" (1995, 2000, 2005-2006, 2010, 2015); viib läbi projekti Teeliste Kirikud; annab välja oikumeenilist aastapreemiat ning korraldab oikumeeniliste projektide konkursse.
Mageveekalad

Mageveekalad on kalad, kes üldjuhul kogu oma elu veedavad magedas vees (jõgedes ja järvedes).
41% kõigist tuntud kalaliikidest on mageveekalad. Nii suur osakaal tuleneb sellest, et mageveelised elupaigad on üksteisest eraldatumad ning see soodustab eraldi liikide väljakujunemist.
Euraasia mandril on peamised mageveelised kalad ahvenlased, hauglased, siiglased, silmud jt. Mõned mageveekalad suudavad elada ka riimvees.
Maailma suurimaks mageveekalaks peetakse kaluugat (Huso dauricus).
Makoto Oda

Makoto Oda (小田 実 Oda Makoto; 2. juuni 1932 Ōsaka – 30. juuli 2007) oli jaapani rahuaktivist ja kirjanik.
Oda lõpetas Tōkyō ülikooli vanakreeka filosoofia ja kirjanduse erialal. 1958 sai ta Fulbrighti stipendiumi Harvardi Ülikooli.
1961 ilmus Oda bestseller "Nandemo mite yaro" (何でも見てやろう; Minna ja näha kõike), mis tugines tema reisidel Euroopas ja Aasias, kus ta kulutas vaid 1 dollari päevas.
1962 ilmus esimene romaan "Amerika" (アメリカ; Ameerika).
1965 asutas ta koos filosoof Shunsuke Tsurumi ja kirjanik Takeshi Kaikoga liikumise Beheiren, mis taotles Vietnami sõja lõpetamist. Ta oli ka 9. paragrahvi assotsiatsiooni asutajaliige. See loodi Jaapani põhiseaduse 9. paragrahvi kaitseks, mis keelab Jaapanil sõda alustada.
Ta suri maovähki.
Läti Suursaatkond Tallinnas

Läti Suursaatkond Tallinnas on Tallinnas aadressil Tõnismägi 10 asuv Läti suursaatkond.
Helgi Hjörvar

Helgi Hjörvar (sündinud 9. juunil 1967 Reykjavíkis) on Islandi poliitik, sotsiaaldemokraatliku Alliansi liige.
Ta on alates 2003. aastast Islandi parlamendi Alþingi liige, Reykjavíkurkjördæmi Norðuri esindaja.
Aastal 2010 oli Helgi Hjörvar Põhjamaade Nõukogu president.
Carl Perkins

Biograafia

Carl Perkins sündis 9. aprillil 1932 Tiptonvilles Tennessee osariigis Fonie Perkinsi ja Louise Brantley pojana, tal oli õde Jay ja vend Clayton. Pere oli väga vaene, elatist teeniti puuvillaistanduses, peavarjuks algul kolmetoaline sara, hiljem ühetoaline laohoone. Seitsmeaastaselt hakkas Carl õppima kitarrimängu instrumendiga, mille ta isa oli valmistanud sigarikarbist, luuavarrest ja traadist. Kolmeteistaastaselt võitis ta talendikonkursi enda kirjutatud lauluga "Movie Magg".
Peagi kolis perekond Bemisesse Tennessee osariigis, kuid 1950. aastal koliti Jacksonisse. Vendadega pandi kokku bänd The Perkins Brothers, millega hakati siin-seal esinema. Bändiga liitus trummar W. B. Holland. Etteasteid võis kuulda ka raadiojaamast. Bändi kõrvalt töötas Carl pagarina. 24. jaanuaril 1953 abiellus ta Valda Crideriga. Hiljem sündisid neil pojad Stan ja Gregg.
1955. aastal sai Carl lepingu Flip Recordsiga, mis oli Suni stuudioga lähedalt seotud. Inspireerituna päriselust kirjutas ta loo "Blue Suede Shoes", mis on saanud tema kuulsaimaks hitiks. Algul polnud selle müügiedu just hiilgav, kuid 1956. aasta algul, kui seda esitati igal laupäeval raadioprogrammis "Big D Jamboree", hakkas lugu vaikselt populaarsust võitma. Siis aga sattus ta autoavariisse, mille tagajärjel juht Dave Steward hukkus, Carli vend Jay murdis kaela, millest ta hiljem ei paranenud, ja Carlil oli õnnetuse tagajärjel koljus mõra ning käeluumurd. Vigastuste tõttu ta mõnda aega enam esineda ei saanud ja "Blue Suede Shoesist" sai Elvis Presley hitt. Carl jätkas aga laulude kirjutamist ja püsis ikka rockabilly-stiilis.
1958. aastal vend Jay suri. Pärast seda sõlmis Carl lepingu viieks aastaks Columbia Recordsiga ning hakkas kantrilauljaks. 1963. aastal sõlmiti uus leping Dollie Recordsiga. 1965. aastal hakkas ta kaasa lööma Johnny Cashi sõus. 1968. aastal, kui Johnny Cashi bändi The Tennessee Two kitarrist Luther Perkins (kes ei olnud Carl Perkinsi sugulane) majapõlengus hukkus, liitus Carl bändiga ning püsis seal kümme aastat, mängides kitarri ja kirjutades aeg-ajalt laule. 1974. aastal suri Carli teine vend Clayton.
Aastaid hiljem salvestas ta uuesti loo "Blue Suede Shoes". Ta jätkas ta teiste lugude salvestamist ning töötas viiemehebändis, kus olid liikmeteks ka ta pojad. Samuti esines ta koos mitme kuulsa artistiga. 1985. aastal osales ta filmis "Into The Night". 1986. aastal võitis loo "Blue Suede Shoes" eest Grammy Kuulsuste Halli auhinna. Samal aastal said Suni stuudios kokku Carl Perkins, Johnny Cash, Jerry Lee Lewis ja Roy Orbison, et lindistada album "Class Of '55".
1991. aastal diagnoositi Carlil kurguvähk ning ta sai kiiritusravi. 19. jaanuaril 1998 ta suri Jacksonis Tennessee osariigis.
Doktor Watson

Elulugu

John Hamish Watson sündis 1852. Tal on olnud vanem vend, kelle nime pole juttudes mainitud, mainitud on ainult initsiaali H.
Eesti Statistika Kvartalikiri

Eesti Statistika Kvartalikiri on Statistikaameti poolt välja antav erialaajakiri.
Ajakirjas avaldatakse statistika valdkonna artikleid ühiskonnas olulistel teemadel, statistikauudiseid Eestist ja teistest riikidest, majandusarengu ja sotsiaaltrendide aegridu, samuti ülevaateid statistika metoodika kohta.
Eesti Statistika Kvartalikiri ilmub 2009. aastast 4 numbrit kalendriaastas. Ajakiri on kakskeelne, kõik ajakirjas ilmuvad artiklid avaldatakse paralleelselt eesti ja inglise keeles. Ajakirja paralleelpealkiri inglise keeles on Quarterly Bulletin of Statistics Estonia. Ajakirja numbrid on elektrooniliselt kättesaadavad Statistikaameti kodulehel.
2008. aastani andis Statistikaamet välja ajakirja "Eesti Statistika Kuukiri".
Daniel Kahneman

Daniel Kahneman (sündinud 5. märtsil 1934 Tel Avivis) on Iisraelis sündinud Ameerika Ühendriikide psühholoog, kes pälvis 2002. aastal Nobeli majandusauhinna.
Tema peamised uurimisvaldkonnad on majanduspsühholoogia ja eksperimentaalne majandusteadus. Kuid ta on teinud märkimisväärseid uurimusi ka muudes psühholoogia harus, näiteks käitumisökonoomikas.
2011. aastal paigutas ajakiri Foreign Policy ta ülemaailmsete mõtlejate edetabelis 71. kohale.
Samal aastal ilmus tema raamat "Thinking, Fast and Slow", mis sai New York Timesi bestselleriks. Selle raamatu eestikeelne tõlge "Kiire ja aeglane mõtlemine" ilmus 2013. aastal kirjastuse Tänapäeva vahendusel.
Kahneman on sündinud Tel Avivis. Lapsepõlve veetis ta Pariisis.

Isiklikku

Ta on abielus Anne Treismaniga, kes on Princetoni Ülikooli psühholoogiaprofessor.
Sisselogimine

Sisselogimine on toiming sisenemiseks arvuti operatsioonisüsteemi (töö alustamiseks) või valitud võrgukeskkonda (võrguteenuse kasutamise alustamiseks). Arvutisse logimiseks on enamasti vaja sisestada parool (salasõna), võrgukeskkonda sisenemiseks kasutajanimi ja parool. Nende andmete alusel toimub autentimine ja kui see osutub edukaks, avaneb juurdepääs võrguressursssidele kasutajaprofiiliga määratud õigustes.
Sisselogimisega algab võrguteenuse kasutamise seanss (sageli dialoogisüsteemis); seanss lõpeb väljalogimisega.
Sageli on võimalik sisse logida ID-kaardiga, siis võib vaja minna ka PIN-koodi.
Sisselogimine on näiteks vajalik, et pääseda internetipanka, internetiportaali, riigiportaali, ettevõtte portaali, veebipõhise e-posti teenusesse, ka paljudesse internetirakendustesse, nagu Facebooki, internetifoorumisse jm.
Liikumine ja Sport

Liikumine ja Sport on liikumisharrastuse ja spordi küsimusi käsitlev Eesti teadusajakiri.
Ajakirjas avaldatakse teaduslik-metoodilisi materjale ja artikleid, mis on suunatud nii liikumisharrastusest huvitatutele kui ka professionaalsetele sportlastele ja treeneritele.
Ajakirja annab välja Eesti Olümpiakomitee koos Ühendusega Sport Kõigile. Ajakirja väljaandmist on toetanud Kultuuriministeerium.
Ajakirja esimene number ilmus 2007. aastal, ilmumissagedus on olnud üks number aastas. Ajakirja ilmunud numbrid on elektrooniliselt kättesaadavad.
Hillar Aleksander Randalu

Elulugu

Hillar Aleksander Randalu oli Hans Kruusi kasupoeg ja Ilme Randalu abikaasa, Ann Pikveri ja Kadri Järve isa. Lõpetas 1934 Hugo Treffneri Gümnaasiumi ja 1938 Tartu Ülikooli; õigusteaduse magister (1940, TÜ, kinnitatud õigusteaduse kandidaadiks 1949), väitekiri "Kuriteole kihutamine", õigusteaduse doktor (1978, Moskva NL Prokuratuuri Instituut), väitekiri "Эффективность применения информационно-поисковых систем в предупреждении правонарушений несовершеннолетних". Oli 1938–1941 TÜ abiõppejõud ja assistent, 1944–1952 TÜ kriminaalõiguse ja -protsessi kateedri dotsent. Sunniti ülikoolist lahkuma, 1952–1961 advokaat Vändras, Pärnus, Märjamaal, Keilas ja Tallinnas. 1961–1984 Eesti NSV Teaduste Akadeemia Majanduse Instituudi õigussektori vanemteadur, aastast 1982 TÜ kriminaalõiguse ja -protsessi kateedri professor.

Teadustöö

Uurimisvaldkond: kriminoloogilised andmetöötlussüsteemid, kriminaalprotsess, kohtukorraldus, alaealiste kriminoloogia. Üle 30 teadustrükise.
John McTaggart Ellis McTaggart

John McTaggart Ellis McTaggart (sünninimi John McTaggart Ellis; 3. september 1866 London – 18. jaanuar 1925 London) oli briti filosoof, üks briti idealistidest.
Tema vanemad olid Francis ja Caroline Ellis. Tema emapoolse vanaonu Sir John McTaggarti päranduse tingimuse järgi võttis perekond perekonnanimeks "McTaggart". Aastal 1870 isa suri.
Ta õppis ja õpetas Cambridge'i Ülikoolis.
Ta oli 20. sajandi alguses juhtiv Hegeli uurija Inglismaal ning Bertrand Russelli ja George Edward Moore'i õpetaja.
Hiljem arendas ta välja omaenda väga originaalse metafüüsikasüsteemi, mille ta avaldas kaheköitelises teoses "The Nature of Existence" (1921, 1927). Kõige kuulsam osa sellest süsteemist on argument aja mittereaalsuse kasuks, kuid ta eitas ka materiaalsete objektide ja ruumi reaalsust. Lähtudes hegellikust absoluutsest idealismist, jõudis ta õpetuseni, mille järgi kogu reaalsus on vaimne (spirituaalne), hing on surematu ning hingede vahel on otsesed armastussuhted.

Aja mittereaalsus

Oma kuulsas artiklis "The Unreality of Time" (1908) väitis ta, et me tajume aega illusoorselt ning aeg on ainult ideaalne.
Ta võttis kasutusele aja a-seeria ja aja b-seeria mõiste kahe erineva viisi kohta, kuidas aega saab korrastada. Aja a-seeria vastab meie tavaarusaamale minevikust, olevikust ja tulevikust. Aja a-seeria alla käivad sellised väited nagu "X leidis aset minevikus", "X leiab aset praegu", "X leiab aset tulevikus". Seevastu aja b-seerias asetatakse sündmused kronoloogilisse järjekorda, lähtudes suhetest "X leidis aset enne Y-i", "X leidis aset Y-iga samal ajal" ja "X leidis aset pärast Y-i".
McTaggart väitis, et ükski täielik ajateooria ei saa läbi ilma aja a-seeriata, kuid aja a-seeria sisaldab vastuolu.
Ivan Cichan

Isiklikku

Ivan Tihhon on 185 cm pikk ja kaalub 115 kg.
Kesk-Euroopa Vabakaubandusleping

Kesk-Euroopa Vabakaubandusleping (The Central European Free Trade Agreement (CEFTA)) on Euroopa Liitu mitte kuuluvate Kesk- ja Lõuna-Euroopa riikide kaubandusleping.
Lepingu osapooled on 2007. aasta seisuga Albaania, Bosnia ja Hertsegoviina, Horvaatia, Makedoonia, Moldaavia, Montenegro, Serbia ja Kosovo.
Varasemad, nüüdseks Euroopa Liiduga liitunud liikmed on Bulgaaria, Poola, Rumeenia, Slovakkia, Sloveenia, Tšehhi Vabariik ja Ungari.
Kaljumäestik

Kaljumäestik (inglise Rocky Mountains) on mäestik Põhja-Ameerika lääneosas. 
Mäestiku pikkus on umbes 4800 km Briti Columbiast Kanadas New Mexiconi USAs, laius kuni 700 km. 
Kaljumäestikust algavad Missouri, Colorado jõgi, Río Grande, Green River ja paljud teised jõed. 
Kaljumäestiku kõrgeim tipp on Mount Elbert (4401 m).
Anya Corke

Anya Sun Corke (sündinud 12. septembril 1990 Californias) on Inglismaa maletaja, naiste suurmeister (2004). 
Corke mängis rahvusvahelistel malevõistlustel kuni 2009. aastani Hongkongi eest. Ta on neljakordne Honkgongi malemeister (2004–2006 ja 2008; naiste ja meeste seas). 2004. aastal tuli ta Briti noortemeistriks ja Singapuris Aasia noortemeistriks neidude U14 vanuseastmes. 
2012. aastal İstanbulis mängis Corke Inglismaa võistkonna koosseisus naiste maleolümpial.
Vanamõisa mõis (Maarja-Magdaleena)

Vanamõisa mõis, ka Saare-Vanamõisa mõis (saksa keeles Althof, ka Alt-Saarenhof) oli Saare mõisa kõrvalmõis Maarja-Magdaleena kihelkonnas Tartumaal.
Dallase maakond (Missouri)

Ajalugu

Maakond moodustati 1841. aastal.
Elnara

Elnara on naisenimi.
2019. aasta seisuga oli see Eestis esinemissageduselt 1914. naisenimi. 1. jaanuari 2019 seisuga oli Eestis eesnimi Elnara 18 naisel.
Heiti

Heiti on eestipärane mehenimi.
Alküülrühm

Alküülrühmaks nimetatakse orgaanilises keemias molekuli osa, mis koosneb üksiksidemetega seotud süsiniku ja vesiniku aatomitest ja mis formaalselt vastab alkaani molekulile, milles puudub üks vesiniku aatom. Alküülrühmade üldvalem on CₙH₂ₙ₊₁ ja need moodustavad homoloogilise rea nii nagu alkaanidki. Üldjuhul tähistatakse alküülrühma R– või Alk. Homoloogilise rea esimene, väikseim esindaja on metüülrühm –CH₃.
Alküülrühm ei ole reaalselt esinev aine osake, vaid formaalne molekulile karakteerne rühm, millega on seotud veel mingi aatom või rühm. Näiteks alkaanid R-H, alküülkloriidid R-Cl, alküülalkoholid R-OH, dialküüleetrid R-O-R jt. Keerulise struktuuriga molekule vaadeldakse tihti kui vastava lihtsama (enamtuntud) tüviühendi alküülasendatud analooge. Näiteks 2-metüül-1,3-butadieen (ehk isopreen), N,N-dimetüülaniliin (ehk dimetüülfenüülamiin), 5-metüülresortsinool. Orgaaniliste reaktsioonide ebastabiilsete intermediaatidena võivad esineda alküülkatioonid R⁺, alküülanioonid R⁻ ja alküülradikaalid R*.
Eristatakse primaarseid, sekundaarseid ja tertsiaarseid alküülrühmasid. Näiteks etüülrühm -C₂H₅ on primaarne, isopropüülrühm -CH(CH₃)₂ on sekundaarne ja tert-butüülrühm -C(CH₃)₃ on tertsiaalne.
Alküülrühmad, mis sisaldavad üht tsüklit, vastavad üldvalemile CₙH₂ₙ₋₁, näiteks tsüklopropüül- või tsükloheksüülrühm.
Keemilist reaktsiooni, mille tulemusena viiakse molekuli alküülrühm, nimetatakse alküülimine.
Kaksiksidet sisaldavad (alkeenidest tuletatud) rühmad kannavad üldnimetust alkenüülrühm. Nende enamtuntud esindajatel on triviaalnimetused, näiteks vinüülrühm, allüülrühm, allüülsed rühmad, homoallüülrühm jt.
Märkus: Alküülrühma tähenduses on kasutatud ka terminit alküülradikaal, mille põhitähendus on vaba radikaal R•, mis tähendab reaalset ebastabiilset intermediaati ja mitte formaalset molekuli osa, nagu seda on alküülrühm.
Rudolf Avasalu

Rudolf Vladimir Avasalu (aastani 1935 Rudolf Vladimir Avesson; 24. aprill 1915 Borovitši – 25. veebruar 1949 Haunstetten) oli eesti viiuldaja.
Ta lõpetas aastal 1934 Jakob Westholmi Gümnaasiumi. Ta õppis aastatel 1928–1935 Tallinna Konservatooriumis (Alfred Papmehli klassis). Aastal 1935 astus ta Tartu Ülikooli, õppides lühikest aega tehnikateaduskonnas (ehitusinseneriks), kuid siis läks üle usuteaduskonda, kus õppis aastani 1940 (teaduskonna likvideerimiseni nõukogude võimu poolt). Aastatel 1940–1941 õppis ta Tartu Ülikooli filosoofiateaduskonnas. Ta oli EÜS Põhjala liige.
Õpingute ajal töötas ta teatris Vanemuine orkestrandina ja sõja ajal kontsertmeistrina, laga ka viiuliõpetajana Tartu Kõrgemas Muusikakoolis.
Aastal 1944 põgenes ta Saksamaale. Aastast 1945 elas ta Augsburg-Haunstetteni pagulaslaagris, kus esines nii solistina kui ka ansamblites. Koos endise vanemuislase Jüri Mandrega esitas Augsburg-Pfersee Drei Könige teatris täissaalidele mitmeid kavu Eesti kammermuusikast, kusjuures osa töid kõlas esiettekandes (näiteks Jüri Mandre "Vabadus võidab"). Ta andis samas kontserte klaveritrios koos Peeter Paul Lüdigi ja Aleksei Köhleriga. Aastast 1948 esines ta solistina teisteski pagulaslaagrites (viimane kontsert oli 24. veebruaril 1949 Hochfeldis).

Isiklikku

Tema õde Elsa Avesson (1911–1986) oli pianist ja muusikapedagoog, vend Lembit Avesson (1925–2008) oli helilooja ja organist.
Meelik Kahu

Looming

On avaldanud artikleid peamiselt eesti ajakirjanduse ajaloo alalt ning kirjutanud järelsõnu ning kommentaare Oskar Lutsu memuaarteostele. Samuti koostas koos Eerik Tedrega raamatu "Mälestusi Oskar Lutsust" (1966). Avaldanud lühiuurimusi C. R. Jakobsoni "Sakalast" ja koolilugemikest. 
Meelik Kahu on kasutanud pseudonüüme A. Kose, Kalle Külm, M. Haug, ja U. Meel.
Kuivasääre ots

Kuivasääre ots (ka Kuivassääre ots) on neem Pärnu maakonnas Manilaiul..
Neeme koordinaadid on 58° 14′ N, 24° 9′ E.
Rando Pettai

Rando Pettai (sündinud 12. oktoober 1965 Otepää) on eesti režissöör.
1983. aastal  lõpetas Otepää keskkooli ning peale seda õppis 1984–1989 Tallinna Pedagoogikaülikoolis  maali ja graafika eriala. Hiljem on täiendanud end filmirežissööri ja produtsendi töö alal USA-s (Hollywood Film Institute) ja Inglismaal Yorkshire TV. 1989–1992 aastatel töötas Haapsalu Wiedemanni Gümnaasiumis kunstiõpetajana. Peale seda (1992–1996) jätkas tööd Tallinnas erinevates Eesti filmistuudiotes produtsendi ja režisöörina. On olnud mitmete produktsioonfirmade asutaja ja partner, näiteks Highstar Production ja Ruut. Alates 2005 töötab enda asutatud firmas Pulldozer Film OÜ omaniku ja produtsendina.
1980–1990 aastatel joonistas Liivimaa Kullerile ja Liivimaa Kroonikale  Pennu nimelisest mehikesest koomikseid ja karikatuure. 1997. aastal joonistas veel koomikseid Radiolinja kliendilehele. Tegutseb peamiselt nii filmi vallas kui ka televisioonis. On hulgaliselt lavastanud TV-sarju, reklaamfilme ja muusikavideoid nii Eestis kui Skandinaavias, Põhja-Ameerikas ja Malaisias.
Tuld klaverimängija pihta

"Tuld klaverimängija pihta" (prantsuse "Tirez sur le pianiste") on prantsuse filmirežissööri François Truffaut' 1960. aastal valminud mängufilm.
Selle filmi kohta on Truffaut ise öelnud: "Ma tahtsin hüljata selge narratiivi ja teha filmi, mille kõik stseenid mulle meeldiksid. Mingeid muid kriteeriume mul polnud."
Tegemist on täiesti erineva filmiga võrreldes Truffaut' debüütmängufilmiga "400 lööki". Lugu on klassikaline noir, üsna vaba tõlgendus David Goodise pulp-loost "Down There". Filmi kangelane on kunagine kuulus kontsertpianist Charlie Koller/Eduard Saroyan (Charles Aznavour), kes tegi oma karjäärile järsu lõpu, kui sai teada, et naine teda pettis, ning mängib nüüd Pariisi odavas baaris klaverit. Oma pätistunud vendade tõttu satub ta kuritegeliku maailma kättemaksuloosse ja leiab end koos ettekandjast pruudiga keset jantlikku eluohtlikku afääri täis inimrööve ja tulistamisi.